32000D0426
L 165/33
JURNALUL OFÍCIAL AL UNIUNII EUROPENE
DECIZIA COMISIEI
din 26 iunie 2000
de modificare a Deciziei 1999/659/CE de stabilire a unei repartizări orientative pe stat membru, pentru perioada 2000-2006, a alocațiilor pentru măsurile de dezvoltare rurală din Fondul European de Orientare și Garantare Agricolă, secțiunea Garantare
[notificată cu numărul C(2000) 1648]
(2000/426/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1257/1999 al Consiliului din 17 mai 1999 privind ajutorul acordat din Fondul European de Orientare și Garantare Agricolă (FEOGA) (1) pentru dezvoltare rurală, în special articolul 46 alineatul (2),
întrucât:
(1)
Prin Decizia 1999/659/CE (2), Comisia a stabilit alocațiile inițiale pentru statele membre în vederea măsurilor de dezvoltare rurală cofinanțate din FEOGA, secțiunea Garantare, în perioada 2000 - 2006.
(2)
În scopul clarității și al transparenței, trebuie precizate cheltuielile acoperite din fondurile alocate statelor membre prin respectiva decizie.
(3)
Plățile din FEOGA, secțiunea Garantare, pentru măsurile de însoțire în temeiul Regulamentelor (CEE) nr. 2078/92, (CEE) nr. 2079/92 și (CEE) nr. 2080/92 ale Consiliului (3), abrogate la 1 ianuarie 2000, continuă să se efectueze pentru anul bugetar 2000 și pentru anii bugetari următori. Fondurile alocate statelor membre pentru perioada 2000 - 2006 acoperă, de asemenea, aceste cheltuieli.
(4)
Articolul 7 din Regulamentul (CE) nr. 296/96 al Comisiei din 16 februarie 1996 privind datele ce urmează a fi transmise de către statele membre și contabilizarea lunară a cheltuielilor finanțate în cadrul secțiunii Garantare a Fondului de Orientare și Garantare Agricolă (FEOGA) (4), modificat ultima dată prin Regulamentul (CE) nr. 2761/1999 (5), arată că pentru anul „n” trebuie luate în considerare cheltuielile efectuate de către statele membre din 16 octombrie în anul „n-1” până la 15 octombrie în anul „n”. În consecință, cheltuielile efectuate din FEOGA, secțiunea Garantare, pentru măsurile prevăzute în Regulamentele (CEE) nr. 2078/92, (CEE) nr. 2079/92 și (CEE) nr. 2080/92 începând din 16 octombrie 1999 intră sub incidența anului bugetar 2000 și trebuie luate în considerare la acordarea alocațiilor pentru perioada 2000 - 2006. În continuare, plățile efectuate de către agențiile de plată de la 16 octombrie până la 31 decembrie 2006 vor fi contabilizate în anul bugetar 2007.
(5)
De asemenea, rezultă că tabelul din anexa la decizia de stabilire a alocațiilor inițiale pentru statele membre nu permite calcularea corectă a plafoanelor bugetare anuale. Tabelul respectiv trebuie înlocuit în mod corespunzător cu un tabel mai detaliat, în care să se prezinte sumele care nu trebuie depășite de către fiecare stat membru în parte, în fiecare an,
ADOPTĂ PREZENTA DECIZIE:
Articolul 1
Decizia 1999/659/CE se modifică după cum urmează:
1.
La articolul 1 se adaugă următoarele alineate:
„Alocațiile prevăzute în primul alineat acoperă de asemenea:
(a)
cheltuielile efectuate din FEOGA, secțiunea Garantare, pentru măsurile de însoțire în temeiul Regulamentelor (CEE) nr. 2078/92, (CEE) nr. 2079/92 și (CEE) nr. 2080/92 ale Consiliului, cu începere din anul bugetar 2000 și, în conformitate cu normele stabilite în articolul 7 din Regulamentul (CE) nr. 296/96 al Comisiei, plățile efectuate de către agențiile de plată de la 16 octombrie 1999;
(b)
celelalte măsuri de dezvoltare rurală aprobate înainte de 1 ianuarie 2000 și incluse în noua planificare în temeiul articolului (4) alineatele (2) și (3) din Regulamentul (CE) nr. 2603/1999 al Comisiei (6).
Pentru perioada 16 octombrie - 31 decembrie 2006, suma maximă eligibilă din FEOGA pentru cheltuielile acoperite de către agențiile de plată din statele membre nu trebuie să depășească cheltuielile totale efectuate de statele membre respective în perioada 16 octombrie - 31 decembrie 1999.
2.
Tabelul din anexă se înlocuiește cu tabelul din anexa la prezenta decizie.
Articolul 2
Prezenta decizie se adresează statelor membre.
Adoptată la Bruxelles, 26 iunie 2000.